Marit Ilisoni tekinaised on moehuvilistele ilmselt juba tuttavad, kuid niivõrd harmoonilises värvitervikus veel siinmail nägemata. Paljudele unenäolisi lapsepõlvemälestusi esilekutsuvates, mõnede jaoks eksootilistes ja ennenägematutes villamustrites peegeldub vastupandamatu nostalgia, mis lummab ka lihtsate vormidena.
Marit Ilisoni 2013. aastal Kaamosel esitletud päevatekkidest kaleidoskoopliku mantlikollektsiooni erilisus ei seisnenud ainult elevust tekitavas äratundmises, vaid selle kontseptuaalse lähenemise rahvusvahelises eripäras. Seda kinnitas ka Londoni moenädala raames Eesti disaini tutvustaval väljapanekul Ilisoni loomingut saatev publikuhuvi – imekaunilt kokku seatud mustrid-vormid mõjuvad ka neile, kel puudub nõukaaegne lasteaianostalgia. 2013. aastal esitles Ilison ka valmisrõivaste kollektsiooni „Teineˮ ja lansseeris seda turustava veebipoe.